Sala dels Reis
Channel: Generalitat de Catalunya
Date: 2021-03-16

Segle XVI 

Antiga sala de mapes, sala de premsa, segona sala de l’audiència i segona sala del pati dels Tarongers. 

Va ser construïda cap al 1585 i és una de les 3 sales nobles amb accés des del Pati dels Tarongers, que entre els anys 1603-1608 es van decorar (terres i arrambadors) amb peces de ceràmica vidriada del reconegut ceramista Lorenzo de Madrid. 

Entre els anys 1716 i 1908, la Reial Audiència va ocupar el Palau de la Generalitat i aquestes sales van transformar el seu ús, fet que originà la pèrdua de la major part de la ceràmica vidriada. Només es va salvar el paviment ceràmic d’aquesta sala, que constitueix un dels pocs exemples d’aquesta època que es conserva “in situ”.  Un altre element important de la sala i, que li dona el nom, és la galeria de Retrats dels comtes i comtes-Reis, de Filippo Ariosto L’any 1587 la Generalitat de Catalunya va encomanar al pintor bolonyès Filippo Ariosto una galeria de retrats dels comtes i comtes-reis de Catalunya i Catalunya-Aragó. 

Es tracta de la galeria règia més antiga i amb un nombre major de retrats conservats d’Espanya i probablement d’Europa. La part principal d’aquesta sèrie consta de 46 pintures a l’oli sobre tela, de les quals només s’han perdut 3. L’any 1588 es van penjar, a manera de fris, a tot el volt de la Sala Nova del Consistori, que just s’acabava de construir. I així s’hi van estar més de 300 anys. Recentment s’han posat en valor 12 retrats dels restaurats fins ara.